Դիանա ֆոն Ֆյուրստենբերգ

**Դիանա ֆոն Ֆյուրստենբերգ** (ֆր. Diane von Fürstenberg, ), անունն ի ծնե՝ **Դիանա Սիմոն Միշել Խալֆին** (Diane Simone Michelle Halfin), հրեական ծագմամբ ֆրանսիացի և ամերիկացի մոդելավորող։

## Կենսագրություն
Դիանա Խալֆինը ծնվել է Բրյուսելում 1946 թվականին՝ հարուստ հրեական ընտանիքում։ Նրա հայրը` Լեոն (Լիպա Շմաևիչ) Խալֆին, (1912 -?) ծնվել և մեծացել է Քիշնևում, որտեղից 1929 թվականին տեղափոխվել է Բրյուսել։ 1942 թվականին նա Լեոն Դեսմետի (Léon Desmet) անունով մեկի կեղծ փաստաթղթերով բնակություն է հաստատել Շվեյցարիայում, որտեղ մնացել է պատերազմական տարիներին, իսկ պատերազմից հետո բացել է էլեկտրական ապրանքների առևտրի ձեռնարկություն, որը շուտով Բելգիայում վերածվել է էլեկտրոնային լամպերի վաճառքի խոշորագույն ընկերության (արդյունքում Լեոն Խալֆինը հայտնի է դարձել որպես «Monsieur Lampe Electronique»)։ Դիանա Խալֆինի մայրը՝ Լիլիան Նախմիասը, ծագում էր Սալոնիկի սեֆարդյան ընտանիքից. հենց Սալոնիկից էլ 1943 թվականին ծնողների հետ արտաքսվել էր Օսվենցիմի համակենտրոնացման ճամբար։ Լեոն Խալֆինն ու Լիլիան Նախմիասը ամուսնացել են 1946 թվականին։

Երբ Դիանան 13 տարեկան էր, ծնողները բաժանվեցին, և նա սովորեց Իսպանիայի, Մեծ Բրիտանիայի, Շվեյցարիայի գիշերօթիկներում, այնուհետև մոր հետ բնակություն հաստատեց Ժնևում։

Դիանան ծանոթացավ իր ապագա ամուսնու՝ արքայազն էգոն ֆոն Ֆյուրստենբերգի հետ, երբ 1967 թվականին ընդունվեց Ժնևի համալսարանի տնտեսագիտական բաժին։ Էգոնը պատկանում էր շվաբական իշխանական տոհմի կրտսեր ճյուղին։ Նրանք ամուսնացան 1969 թվականին։ Ամուսնանալուց մեկ տարի անց Դիանան սկսեց նախագծել կանանց հագուստ։ Նրանք ամուսնալուծվեցին երեք տարի անց։ Ունեն դուստր` Տատյանան, և որդի՝ Ալեքսանդրը։

1974-ին նա ներկայացրեց տրիկոտաժե վերնաշապիկի նմուշներ (որի օրինակը, կանանց վրա ունեցած ազդեցության պատճառով, գտնվում է Մետրոպոլիտեն թանգարանի զգեստների ինստիտուտի հավաքածուի մեջ)։ Այս հավաքածուի հաջողությունից հետո Ֆյուրստենբերգը ցուցադրվեց 1976 թվականի *Newsweek* ամսագրի շապիկին։ Ուղեկցող հոդվածը նրան հայտարարում էր որպես «Կոկո Շանելից ի վեր ամենաշքեղ կին»։ Նա զբաղվեց նաև կոսմետիկայի արտադրությամբ, և առաջին բույրը՝ *«Տատյանա»*, դստեր անունով էր։ «Նյու Յորք Թայմս»-ը հայտնում է, որ մինչև 1979 թվականը ընկերության համար մանրածախ վաճառքները տարեկան կազմում էին 150 միլիոն դոլար։

1985 թվականին նա տեղափոխվեց Փարիզ։

2001 թվականին Դիանա ֆոն Ֆյուրստենբերգն ամուսնացավ ամերիկացի միլիարդատեր և մեդիամագնատ Բարրի Դիլերի հետ և հաջորդ տարի դարձավ ԱՄՆ-ի քաղաքացի։

2002 թվականին նա սեփական նախաբանով և ներածական խոսքով հրապարակեց իր հորաքրոջ՝ ֆրանսիացի բժիշկ-գինեկոլոգ Սիմա Վայսմանի բացառիկ վկայությունը Փարիզից տեղահանության և Օսվենցիմում բանտարկության մասին (անգլերեն հրատարակություն՝ «A Jewish Doctor in Auschwitz: The Testimony of Sima Vaisman», 2005, իտալերեն հրատարակություն՝ L’inferno sulla terra: La testimonianza di una dotoressa deportata ad Auschwitz, 2005):

2006 թվականի օգոստոսին Դիանա ֆոն Ֆյուրստենբերգը նշանակվեց նորաձևության աշխարհում ամերիկյան հեղինակավոր կազմակերպության՝ նորաձևության դիզայներների ամերիկյան խորհրդի նախագահ։

Եղբայրը՝ Ֆիլիպ Խալֆինը, էլեկտրոնային լամպերի և կիսահաղորդիչների արտադրության բելգիական «Halfin» կորպորացիայի նախագահն է։

## Մրցանակներ և ճանաչում
* 2016 թվականին Նյու Յորքի Նոր դպրոցը նրան շնորհեց պատվավոր դոկտորի կոչում։ 
* 2018 թվականի սեպտեմբերի 28-ին դարձավ իր հարազատ Բրյուսել քաղաքի պատվավոր քաղաքացի։

## Պատկերասրահ

Պատկեր: Diane studio.jpg| DVF ստուդիա
Պատկեր: Diane von Furstenberg Shankbone Metropolitan Opera 2009.jpg
Պատկեր: Diane von Furstenberg and Barry Diller Shankbone NYC 2009.jpg
Պատկեր: Diane von Furstenberg Barry Dilly Shankbone 2010 NYC.jpg
Պատկեր: Life Ball 2010, red carpet, Diane von Fürstenberg.jpg
Պատկեր: Diane von Furstenberg 2011 Shankbone.JPG
Պատկեր: Diane von Furstenberg Barry Dilly Shankbone 2010 NYC (cropped).jpg
Պատկեր: Diane von Furstenberg 2012 Shankbone.JPG 
Պատկեր: Diane von Fürstenberg and Scott Seale.jpg
Պատկեր: Diane von Furstenberg 2013.jpg


## Տես նաև
* Նորաձևություն
* Կոկո Շանել
* Մետրոպոլիտեն թանգարան (Նյու Յորք)

## Ծանոթագրություններ

Կատեգորիա:1945 ծնունդներ
Կատեգորիա:20-րդ դարի ամերիկացի գործարարներ
Կատեգորիա:20-րդ դարի ամերիկացի կին գրողներ
Կատեգորիա:21-րդ դարի ամերիկացի կին գրողներ
Կատեգորիա:Ամերիկացի գործարարներ
Կատեգորիա:Բելգիացիներ
Կատեգորիա:Բրյուսել քաղաքում ծնվածներ
Կատեգորիա:Ժնևի համալսարանի շրջանավարտներ
Կատեգորիա:Ֆրանսիացի նորաձևության դիզայներներ
Կատեգորիա:Ամերիկացի բարերարներ
Կատեգորիա:Պատվո լեգեոնի շքանշանի ասպետներ